Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 23. тачка 5) Закона о Националном оквиру квалификација Републике Србије („Службени гласник РС”, бр. 27/18, 6/20 и 129/21 – др. закон), члана 17. став 1. и члана 24. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 74/12 – исправка УС, 7/14 – УС, 44/14 и 30/18 – др. закон),

Министар просвете науке и технолошког развоја доноси

**ПРАВИЛНИК**

**о стандардима за самовредновање и спољашње вредновање квалитета рада јавно признатог организатора активности образовања одраслих**

"Службени гласник РС", број 27 од 25. фебруара 2022.

**Уводна одредба**

Члан 1.

Овим правилником утврђују се стандарди за самовредновање и спољашње вредновање квалитета рада јавно признатих организатора активности образовања одраслих (у даљем тексту: ЈПОА) за активности обука неформалног образовања одраслих и признавања претходног учења.

Стандарди за самовредновање и спољашње вредновање квалитета рада ЈПОА одштампани су у Прилогу 1. овог правилника и чине његов саставни део.

**Појам самовредновања ЈПОА**

Члан 2.

Самовредновање квалитета рада ЈПОА (у даљем тексту: самовредновање) је процес којим JПOA оцењује оствареност индикатора за стандарде из следећих области квалитета:

1) управљање системом квалитета на нивоу ЈПОА;

2) програм и процес учења и постигнућа полазника/кандидата;

3) подршка полазницима/кандидатима у каријерном и личном развоју.

**Носиоци и план самовредновања**

Члан 3.

У самовредновању ЈПОА учествују сва запослена и на други начин ангажована лица код ЈПОА, послодавци код којих се обавља практичан рад и полазници/кандидати.

Овлашћено лице код ЈПОА именује Тим за самовредновање.

Тим за самовредновање обезбеђује услове за спровођење самовредновања, организује и спроводи самовредновање.

Тим за самовредновање прави годишњи план самовредновања у којем се утврђују начин и динамика праћења индикатора из стандарда за самовредновање.

**Начин вршења самовредновања**

Члан 4.

Самовредновање се врши путем анализе доказа (претходних извештаја о самовредновању и спољашњем вредновању, евиденција о програму, кадру, полазницима и кандидатима, јавним исправама, и сл.) којом се утврђује оствареност индикатора стандарда за сваку област квалитета, у складу са стандардима из Прилога 1. овог правилника.

**Извештај о самовредновању**

Члан 5.

Након извршеног самовредновања, Tим за самовредновање сачињава Извештај о самовредновању, који садржи опис и самопроцену остварености индикатора стандарда за сваку област квалитета заједно са листом доказа на основу којих је извршена самопроцена за сваки одобрени програм, предлог мера за унапређивање квалитета рада и начине праћења остваривања предложених мера и доставља га одговорном лицу ЈПОА.

Извештај о самовредновању, одговорно лице доставља Агенцији за квалификације (у даљем тексту: Агенција).

Извештај о самовредновању основне и средње школе која је ЈПОА, Тим за самовредновање доставља наставничком већу, органу управљања и Агенцији.

**Појам спољашњег вредновања квалитета рада ЈПОА**

Члан 6.

Спољашње вредновање квалитета рада ЈПОА (у даљем тексту: спољашње вредновање) је процес у којем Агенција процењује квалитет рада ЈПОА у циљу осигурања квалитета реализације активности образовања одраслих, у складу са стандардима из Прилога 1. овог правилника.

**Носиоци и план спољашњег вредновања**

Члан 7.

За вршење спољашњег вредновања Агенција, у складу са законом, образује Тим за спољашње вредновање у складу са чланом 15а Закона о Националном оквиру квалификација Републике Србије.

**Вредновање остварености стандарда**

Члан 8.

Остварености стандарда вреднује се на скали 1 до 4, при чему 4 означава да је индикатор присутан у потпуности, 3 да је индикатор присутан у већој мери, 2 да је индикатор присутан у мањој мери и 1 означава да индикатор није присутан.

Оствареност стандарда представља меру остварености индикатора утврђених стандардима из Прилога 1. овог правилника. Ниво остварености стандарда се изражава као аритметичка средина мере присутности свих индикатора у оквиру истог стандарда.

Ниво 4 означава да је у потпуности остварен стандард и представља вредност аритметичке средине мере присутности индикатора од 3,51 и 4,00.

Ниво 3 означава да је стандард остварен у већој мери и представља вредност аритметичке средине мере присутности индикатора од 2,51 до 3,50.

Ниво 2 означава да је стандард остварен у мањој мери и представља вредност аритметичке средине мере присутности индикатора од 1,51 до 2,50.

Ниво 1 означава да стандард није остварен и представља вредност аритметичке средине мере присутности индикатора од 1,00 до 1,50.

Ако најмање један индикатор у оквиру стандарда 1.2 и 2.1 има ниво 1 остварености, Тим за спољашње вредновање о томе обавештава просветну инспекцију.

Стандарди који нису примењиви на програм ЈПОА, не оцењују се.

Сваки члан Тима за спољашње вредновање оцењује оствареност стандарда.

**Извештај о спољашњем вредновању**

Члан 9.

На основу вредновања остварености стандарда, Тим за спољашње вредновање израђује Извештај о спроведеном спољашњем вредновању који садржи анализу и оцену оствареност стандарда, недостатке и предлоге мера за побољшање квалитета рада и доставља га ЈПОА.

**Завршна одредба**

Члан 10.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00240/2021-18

У Београду, 21. фебруара 2022. године

Министар,

**Бранко Ружић,** с.р.

ПРИЛОГ 1.

СТАНДАРДИ ЗА САМОВРЕДНОВАЊЕ И СПОЉАШЊЕ ВРЕДНОВАЊЕ КВАЛИТЕТА РАДА ЈПОА

|  |  |  |
| --- | --- | --- |
| **ОБЛАСТ КВАЛИТЕТА**  **1. УПРАВЉАЊЕ СИСТЕМОМ КВАЛИТЕТА НА НИВОУ ЈПОА** | | |
| **Стандард** | **Опис индикатора** | **Извор провере индикатора** |
| **1.1** ЈПОА континуирано унапређује квалитет активности образовања одраслих | – ЈПОА је успоставио интерни систем квалитета у који су интегрисани стандарди за самовредновање;  – Унапређен је квалитет активности образовања одраслих на основу прикупљених података и налаза процеса самовредновања. | – Акт организације о управљању системом квалитета (мисија, визија, управљачки поступци и инструменти, организација и сл.);  – Претходни извештаји о самовредновању;  – Извештај о спољашњем вредновању квалитета рада ЈПОА;  – Докази да је формиран тим за самовредновање;  – Годишњи план самовредновања;  – Извештај о реализованим активностима усмереним на унапређивање квалитета образовног рада са одраслима и рада ЈПОА;  – План континуираног праћења квалитета програма образовања одраслих;  – Изјаве сарадника о спроведеним активностима;  – Нумерички подаци/показатељи (нпр. постигнућа полазника и сл.);  – Текстови, записници о спроведеним активностима;  – Спроведене анализе. |
| **1.2** ЈПОА спроводи активност образовања одраслих у најбољем интересу полазника | – Андрагошка документација се ажурно води;  – Исправе се издају у складу са прописима;  – Развијени су механизми за очување интегритета, превенцију и санкционисање свих облика неетичног понашања. | – Матична књига;  – Дневник остваривања програма (евиденција о: остваривању програма, успеху кандидата, односно полазника, издатим јавним исправама, уверењима и потврдама);  – Евиденција о испиту;  – Подаци о полазницима/ кандидатима програма унети у Регистар деце, ученика, одраслих и студената (ЈИСП);  – Евиденција о лицима ангажованим у образовању одраслих;  – Досијеи запослених;  – Евиденција о програмима за развој андрагошких компетенција;  – Прилагођени програми обуке/Инструменти за ППУ;  – Етички кодекс;  – Евиденција о вођеним поступцима за неетично понашање. |
| **1.3** ЈПОА редовно информише јавност и континуирано унапређује социјално партнерство у области образовања одраслих | – Објављене су информације о акредитованим програмима/активностима образовања одраслих, те активно промовисана улога и важност образовања одраслих;  – Објављени су Извештаји о самовредновању и спољашњем вредновању квалитета рада ЈПОА на званичној интернет страници JПОА;  – Остварена је сарадња са  релевантним социјалним партнерима приликом  креирања понуде обука, израде програма и реализације обуке, те праћења квалитета и ефеката обука;  − Прави јасну разлику у обавештавању јавности и промовисању између одобрених и неодобрених програма које реализује. | – Објаве на званичној интернет страници ЈПОА, друштвеним мрежама, средствима јавног информисања;  – Фото и видео записи;  – Докази о учешћу на јавним скуповима и промоцији образовања одраслих;  – Извештаји;  – Увиди и изјаве тренера;  – Спроведене анализе;  – Фотокопије докумената;  – Текстови, записници о спроведеним активностима. |
| **ОБЛАСТ КВАЛИТЕТА**  **2. ПРОГРАМ И ПРОЦЕС УЧЕЊА И ПОСТИГНУЋА ПОЛАЗНИКА/КАНДИДАТА** | | |
| **Стандард** | **Опис индикатора** | **Извор провере индикатора** |
| **2.1 ЈПОА спроводи а**ктивности образовања одраслих коришћењем адекватних људских и материјалних ресурса | – Активности образовања одраслих остварује компетентан кадар који осигурава достизање планираних исхода учења;  – Активности образовања одраслих спроводе се у простору и са опремом и наставним средствима одговарајућим за достизање планираних исхода учења. | – Подаци из подрегистра ЈПОА о извођачима програма;  – Уговор о запослењу/радном ангажовању;  – Доказ о стеченим андрагошким компетенцијама кадра;  – Биографије извођача програма образовања одраслих;  – Докази о квалификацијама и радном искуству кадра;  – Доказ о укључивању инструктора за практичан рад запосленог код послодавца у процес обучавања;  – Доказ о власништву или Уговор о закупу;  – Уговор са послодавцем (уколико се практичан рад обуке реализује код послодавца);  – Листа опреме и наставних средстава;  – Фотографије, видео запис. |
| **2.2** ЈПОА обезбеђује индивидуализацију процеса обучавања | – Успостављен је систем иницијалне процене знања и вештина појединца;  – У току спровођења обуке врши се по потреби индивидуално  – прилагођавање њене реализације | – Текстови, записници о спроведеним активностима;  – Изјаве сарадника о спроведеним активностима;  – Изјаве полазника;  – Увиди и изјаве предавача и инструктора;  – Спроведене анализе;  – Андрагошка документација. |
| **2.3** ЈПОА организује завршни испит који је заснован на концепту исхода учења | – Задаци за проверу знања и радни задаци на завршном испиту кореспондирају са пројектованим исходима обуке.  – Организација и оцењивање на испиту омогућавају објективну процену достигнутости исхода. | – Извештаји (нарочито са завршног испита у односу на исходе обуке);  – Увиди и изјаве чланова комисије (од којих би један требало да буде изван ЈПОА);  – Докази који упућују на закључак да су пројектовани исходи и проверени и испуњени на завршном испиту. |
| **2.4** ЈПОА организује практичан рад у реалном радном окружењу код послодавца (уколико је примењиво) | – Практичан рад у реалном радном окружењу код послодавца доприноси остваривању исхода учења дефинисаних програмом обуке. | – Уговор са послодавцем;  – Исходи учења и садржај дела програма који се кроз практичан рад обавља код послодавца (ако се програм реализује код послодавца)  – Андрагошка документација;  – Изјаве инструктора и полазника. |
| **ОБЛАСТ КВАЛИТЕТА**  **3. ПОДРШКА ПОЛАЗНИЦИМА/ КАНДИДАТИМА У КАРИЈЕРНОМ И ЛИЧНОМ РАЗВОЈУ** | | |
| **Стандард** | **Опис индикатора** | **Извор провере индикатора** |
| **3.1** ЈПОА има одговарајући систем подршке који је прилагођен потребама различитих категорија полазника/кандидата и који подстиче укључивање полазника/кандидата из рањивих група | – Успостављен је систем пружања подршке полазнику/кандидату пре, за време и након завршетка програма обуке/ППУ;  – Успостављен је систем праћења задовољства полазника/ кандидата. | – Записници о спроведеним активностима;  – Изјаве сарадника о спроведеним активностима;  – Нумерички подаци/показатељи;  – Изјаве полазника/кандидата;  – Извештаји;  – Увиди и изјаве предавача/ инструктора;  – Спроведене анализе о активностима пружања подршке и праћења задовољства полазника;  – Подаци о осипању полазника. |
| **3.2.** ЈПОА прикупља податке о каријерном кретању полазника након обуке | – Успостављен је систем праћења положаја полазника/ кандидата по завршетку програма на тржишту рада, квалитета и релевантности стечених компетенција и ефеката на даљи каријерни развој. | – Нумерички подаци/показатељи;  – Изјаве полазника/кандидата;  – Извештаји;  – Увиди и изјаве предавача/ инструктора;  – Спроведене анализе. |